## Odluka Ustavnog suda Republike Hrvatske broj: U-IIIA-7389/2010 od 26. rujna 2012.

### NN 112/2012 (11.10.2012.), Odluka Ustavnog suda Republike Hrvatske broj: U-IIIA-7389/2010 od 26. rujna 2012.

112 11.10.2012 Odluka Ustavnog suda Republike Hrvatske broj: U-IIIA-7389/2010 od 26. rujna 2012.

USTAVNI SUD REPUBLIKE HRVATSKE

2435

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio A. C. d.o.o., Z., koje zastupa zakonski zastupnik A. S., na sjednici održanoj 26. rujna 2012. jednoglasno je donio

ODLUKU

I. Ustavna tužba se usvaja.

II. Visoki trgovački sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Pž-3097/11 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, A. C. d.o.o. iz Z., R. 36, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 3.800,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelj je 29. prosinca 2010. podnio ustavnu tužbu smatrajući da u parničnom postupku, koji se vodi u povodu revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Revt-216/09-2, nije donesena odluka u razumnom roku, čime mu je povrijeđeno pravo na suđenje u razumnom roku zajamčeno člankom 29. stavkom 1. Ustava.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog građanskog suda u Zagrebu broj: P-831/2009 (P-1774/05), utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Parnični postupak pokrenut je pred Trgovačkim sudom u Splitu 11. studenoga 2005. tužbom podnositelja protiv tuženika pod 1. J. O. d.d., S., pod 2. Z. O. d.d., Z. i pod 3. A. C. d.d., O., radi naknade štete.

Rješenjem Visokog trgovačkog suda Republike Hrvatske (u daljnjem tekstu: Visoki trgovački sud) broj: Pzp-29/06 od 20. studenoga 2006., odbijen je kao neosnovan zahtjev podnositelja za zaštitu prava na suđenje u razumnom roku u predmetu broj: P-1774/05.

Presudom Trgovačkog suda u Splitu broj: P-1774/05 od 28. studenoga 2007., odbijen je tužbeni zahtjev podnositelja u cijelosti.

Presudom Visokog trgovačkog suda broj: Pž-1726/08-7 od 1. srpnja 2009., djelomično je potvrđena odnosno preinačena prvostupanjska presuda od 28. studenoga 2007., te je rješenjem djelomično ukinuta navedena prvostupanjska presuda i u ukinutom dijelu vraćena prvostupanjskom sudu na ponovno suđenje.

Vrhovni sud je presudom broj: Revt-216/09 od 9. lipnja 2010., odbio kao neosnovanu reviziju podnositelja izjavljenu protiv presude Visokog trgovačkog suda od 1. srpnja 2009., kojom je djelomično potvrđena presuda Trgovačkog suda u Splitu od 28. studenoga 2007. Podnositelj je navedenu presudu Vrhovnog suda zaprimo 14. veljače 2011.

Postupak je nastavljen po ukidnom dijelu odluke Visokog trgovačkog suda pod brojem: P-831/09, te je održano ročište 8. prosinca 2009. na kojem je zaključena glavna rasprava i određeno ročište za objavu odluke za dan 8. prosinca 2009.

Rješenjem Trgovačkog suda u Splitu broj: P-831/09 od 18. prosinca 2009., preotvorena je glavna rasprava zaključena 8. prosinca 2009., otkazano ročište za objavu presude zakazano za 22. prosinca 2009. te je podnositelj pozvan da ispravi tužbu na način da kao tuženika pod 2. označi osobu koja može biti stranka u postupku, a što je podnositelj učinio podneskom od 22. veljače 2010.

Povodom novog zahtjeva podnositelja za zaštitu prava na suđenje u razumnom roku podnesenog 16. srpnja 2009. Visoki trgovački sud je rješenjem broj: Pzp-107/09-5 od 16. prosinca 2009., prihvatio zahtjev podnositelja, naložio Trgovačkom sudu u Splitu da u predmetu koji se vodi pod brojem: P-831/09 (ranije vođen pod brojem: P-1774/05) donese odluku u roku od šest (6) mjeseci, te je zbog utvrđene povrede prava na suđenje u razumnom roku podnositelju odredio naknadu u iznosu od 6.000,00 kuna.

Na ročištu održanom 20. travnja 2010. glavna rasprava je zaključena, a ročište radi objave presude broj: P-831/09 održano je 4. svibnja 2010.

Rješenjem Trgovačkog suda u Splitu broj: P-831/09 od 2. lipnja 2010., ispravljen je zapisnik s ročišta 4. svibnja 2010. na kojem je donesena i objavljena presuda broj: P-831/09, koje je rješenje, povodom žalbe podnositelja, ukinuto rješenjem Visokog trgovačkog suda broj: Pž-4595/10-3 od 3. studenoga 2010.

Trgovački sud donio je presudu broj: P-831/09 od 4. svibnja 2010., protiv koje je tuženik pod 2. podnio žalbu 21. veljače 2011. i 23. veljače 2011., a podnositelj 24. veljače 2011.

Postupak (o dijelu tužbenog zahtjeva) je i dalje u tijeku pred Visokim trgovačkim sudom pod brojem: Pž-3097/11.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Zagrebu 11. studenoga 2005.

Odlučujući o ustavnoj tužbi podnositelja, Ustavni sud je, kao pravno relevantno razdoblje, razmatrao razdoblje od donošenja odluke Visokog trgovačkog suda u povodu zahtjeva za zaštitu prava na suđenje u razumnom roku, 16. prosinca 2009. do dana donošenja ove ustavnosudske odluke što iznosi dvije (2) godine, devet (9) mjeseci i deset (10) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u pravno relevantnom razdoblju vodi pred Visokim trgovačkim sudom te da još uvijek nije okončan.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o osobito složenoj pravnoj stvari.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od dvije (2) godine, devet (9) mjeseci i deset (10) dana, te da postupak (o dijelu tužbenog zahtjeva) još uvijek nije okončan. Imajući u vidu ukupno trajanje postupka, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Visokog trgovačkog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-7389/2010

Zagreb, 26. rujna 2012.

USTAVNI SUD REPUBLIKE HRVATSKE

Predsjednica Vijeća
Snježana Bagić, v.r.

Odluka, NN 112/2012-2435